Byrådet i bybanekrise

Mens KrF fikk endret én setning i bybaneavtalen, fikk Ap inn en rekke endringer. Tidligere i dag satt KrF i krisemøte.

Publisert Publisert 10. juni 2014

PRESSET: Marita Moltu, gruppeleder for KrF.

Denne artikkelen er over seks år gammel

Partiet satt låst i samtaler før dagens møte i byutviklingskomiteen på Rådhuset. Etter det BT kjenner til vurderer de nå å trekke seg fra hele bybaneavtalen. Årsaken er at H og Frp har gitt alt for mye til Ap i bybaneforhandlingene.

— Nå er det krise, sier en KrF-kilde.

Les også Bybanekrisen direkte

Dersom Høyre og Frp stemmer for det de har blitt enige om med Ap i dag, vil KrF trolig trekke seg fra byrådet.

Som BT skrev tidligere tirsdag har Ap forhandlet seg frem til enighet med H og Frp i bybanesaken.

Blant endringene er at man skal vurdere å forlenge Fløyfjellstunnelen, slik at dagens motorvei i Sandviken kan brukes utelukkende til Bybanen.

Flere endringer

Men det er ikke det eneste opposisjonspartiet Ap fikk gjennom i forhandlingene:

De har fått til endringer på traseen i Åsane.

De har fått forsikringer om at neste byggetrinn går mot Åsane, ikke Fyllingsdalen.

Partiene er enige om at Bryggen er helt uaktuell for bybanetraseen.

Byggingen av Skansetunnelen er ikke hugget i stein. Den skal vurderes mot Fløyfjellstunnelen.

Ikke Bryggen

Det kanskje viktigste punktet er at Bybanen ikke skal legges over Bryggen. Da Filip Rygg gikk av som byråd, var det fordi H og Frp gikk inn for å legge en tunnel ved Kjøttbasaren. Det er veldig usikkert om denne tunnelen kan bygges, og Rygg ville ha Bryggen-traseen som «back-up»-plan. Da han ikke fikk det, gikk han.

Når Ap, Frp og H nå er enige om at Bryggen ikke skal ha bybane, og at Åsane blir neste destinasjon, så er det naturlig at backup-løsningen blir en tunnel fra Peter Motzfeldts-gate. Dette er det enighet om i alle de tre partienes bystyregrupper.

I teksten mellom Ap, Frp og H står det også klart at avtalen skal gjelde for neste periode også.

Rasende KrF

Avtalen som Frp og H har fremforhandlet med Ap skal ha gjort KrF rasende. BT har snakket med kilder som beskriver sakens utvikling som «krise». Da Frp og H forhandlet om Bybanen med byrådspartneren KrF, fikk KrF endre på noen setninger i forslaget som ble lagt frem.

Ap har fått endre på en rekke avsnitt, flere merknader samt legge frem en tilleggsavtale som gjelder over minst fem år.

Slik BT forstår det mener KrF at H og Frp har brutt avtalen med dem, og at de derfor trekker sin støtte til bybanesaken. Hvilke konsekvenser dette vil få er ikke kjent.

Ber de andre svare

Gruppeleder for KrF, Marita Moltu, sier de forholder seg til den avtalen som ble presentert forrige uke.

— Vi forventer at Frp og H også forholder seg til den.

- Hva skjer hvis de ikke gjør det?

— Da mener vi det er avtalebrudd.

- Hva skjer da?

— Det må Høyre og Frp svare på.

- Brudd på vår avtale

Leder i Bergen KrF, Terje Gilje, sier dette om situasjonen.

— Denne avtalen mellom Ap, Høyre og Frp er et brudd på avtalen som vi inngikk med Høyre og Frp. Vi forventer at de står ved vedtaket og stemmer ved avtalen de har med oss.

— Hva skjer hvis de ikke gjør det, men stemmer for den nye avtalen?

— Det blir spekulasjoner.

— Vil KrF stemme for byrådets innstilling, med den endrede ordlyden, selv om de andre byrådspartiene ikke gjør det?

— Vi har et vedtak i hovedstyret og bystyregruppen at det er det som gjelder, og det er det vi stemmer for. Så får vi se hva de andre bestemmer seg for.

Klokken 1600 begynte møtet i byutviklingskomiteen. BT er på møtet og oppdaterer med siste nytt i saken. Les her!

Publisert Publisert: 10. juni 2014 15:39 Oppdatert: 10. juni 2014 16:50